ຄວາມ​ຮຸນແຮງ ລະຫວ່າງ​ ຊາວມຸສລິ​ມ ແລະ​ຊາວພຸດ ໃນມຽນມາ (ສະໄລດ໌)
ປະທານາທິບໍດີ Thein Sein ​ໄດ້ສົ່ງ​​ທະຫານ​ໄປ​ແລ້ວແລະ​ກໍ​ໄດ້​ປະກາດພາວະສຸກ​ເສີນ​ຂຶ້ນທີ່​ລັດຣາຄີ​ນ ບ່ອນ​ທີ່​ມີ​ຢ່າງ​ນ້ອຍ 17 ຄົນ​ໄດ້​ເສຍ​ຊີວິດ
ພວກເຈົ້າໜ້າທີ່ຮັກສາຄວາມປອດໄພປະກອບອາວຸດ ທໍາການລາດຕະເວນຢູ່ໃນພາກ ຕາເວັນຕົກຂອງມຽນມາ ທີ່ສະຫງົບແລ້ວແຕ່ຍັງມີຄວາມເຄັ່ງຕຶງໃນວັນອັງຄານມື້ນີ້ ໃນ ຂະນະທີ່ການກົດດັນຂອງນາໆຊາດ ໄດ້ເພີ່ມທະວີຂຶ້ນເພື່ອໃຫ້ຍຸຕິການກໍ່ຄວາມຮຸນແຮງ ລະຫວ່າງຊາວມຸສລິມແລະຊາວພຸດນັ້ນ ປະທານາທິບໍດີ Thein Sein ໄດ້ສົ່ງທະຫານໄປແລ້ວແລະກໍໄດ້ປະກາດພາວະສຸກເສີນ ຂຶ້ນທີ່ລັດຣາຄີນ ບ່ອນທີ່ມີຢ່າງນ້ອຍ 17 ຄົນໄດ້ເສຍຊີວິດ ແລະບ້ານເຮືອນຫຼາຍຮ້ອຍຫຼັງ ໄດ້ຖືກທໍາລາຍ ນັບແຕ່ສັບປະດາແລ້ວນີ້ເປັນຕົ້ນມາ ແຕ່ບັນດາກຸ່ມປົກປ້ອງສິດທິມະນຸດຢ້ານກົວວ່າ ຈໍານວນຜູ້ເສຍຊີວິດອາດຈະສູງກວ່ານີ້ ຫຼາຍແລະໄດ້ຮຽກຮ້ອງໃຫ້ທາງລັດຖະບານມຽນມາເອົາມາດຕະການເພີ່ມຂຶ້ນຫຼາຍ ກວ່ານີ້ ເພື່ອຍຸຕິຄວາມຮຸນແຮງແລະຫວ່າງຊົນເຜົ່າຣາຄີນທີ່ນັບຖືສາສະໜາພຸດ ແລະ ພວກໂຣຮິງຢາທີ່ນັບຖືສາສະໜາອິສລາມ ກຸ່ມປົກປ້ອງສິດທິມະນຸດ Human Rights Watch ທີ່ມີສໍານັກງານຢູ່ນະຄອນນິວຢອກ ກ່າວໃນວັນອັງຄານມື້ນີ້ວ່າ ຄວາມຮຸນແຮງດັ່ງກ່າວໄດ້ຂະຍາຍວົງກວ້າງອອກແລະຮຽກ ຮ້ອງໃຫ້ລັດຖະບານມຽນມາອະນຸຍາດໃຫ້ຄະນະສັງເກດການນາໆຊາດເຕືອນທັງສອງ ຝ່າຍໃຫ້ຮູ້ວ່າພວກເຂົາເຈົ້າໄດ້ຖືກຈັບຕາມອງຢູ່ ປະຊາຊົນຈຳນວນນຶ່ງທີ່ອາໄສໃນຂົງເຂດນັ້ນ ໄດ້ບອກກັບ VOA ວ່າພວກເຂົາເຈົ້າຢ້ານ ກົວທີ່ຈະອອກນອກເຮືອນ ເພາະວ່າພວກກຸ່ມອັນທະພານທີ່ເປັນຄູ່ປໍລະປັກທັງຂອງ ພວກມຸສລິມແລະພວກຊາວພຸດ ໄດ້ພາກັນເອົາໄຟຈູດເຜົາບ້ານເຮືອນແລະພວກຕໍາ ຫຼວດກໍໄດ້ຍິງປືນຂຶ້ນຟ້າເພື່ອຂັບໄລ່ພວກກໍ່ຈະລາຈົນນັ້ນ ຄວາມຮຸນແຮງດັ່ງກ່າວນີ້ໄດ້ລະເບີດຂຶ້ນ ໃນວັນ 4 ເດືອນມິຖຸນາຜ່ານມານີ້ເວລາກຸ່ມ ຊາວພຸດທີ່ເມືອງຫຼວງ Sittwe ໄດ້ໂຈມຕີລົດເມຄັນນຶ່ງແລະໄດ້ສັງຫານຜູ້ໂດຍສານ ຊາວໂຣຮິງຢາ 10 ຄົນ ທີ່ພວກເຂົາເຈົ້າເຂົ້າໃຈຜິດຄິດວ່າ ເປັນຜູ້ຮັບຜິດຊອບໃນການ ຂົ່ມຂືນສໍາເລົາແມ່ຍິງຊາວພຸດຄົນນຶ່ງ